Tweejarige glo met ouma se vuurwapen geskietDie tweejarige seuntjie van KwaZulu-Natal wat in ŉ kritieke toestand in die hospitaal lê, is glo met sy ouma se vuurwapen geskiet. Kapt. Thulani Zwane, ŉ polisiewoordvoerder, het aan Maroela Media bevestig die skietery het Donderdagaand omstreeks 19:45 by die ouma se huis in die Mabheleni informele nedersetting, noord van Margate, plaasgevind. “Die ouma beweer sy het by die huis gekom en haar handsak op haar bed neergesit,” het Zwane gesê. “Die vuurwapen was in die handsak gewees. Sy het die badkamer besoek en ŉ skoot gehoor.” Volgens Zwane het sy na die kamer gehaas waar sy haar sesjarige kleinkind met die vuurwapen in sy hande aangetref het. Haar tweejarige kleinkind het in ŉ plas bloed op die grond gelê. Die polisie ondersoek die voorval. Lees ook: Tweejarige in Margate geskiet